ישעיהו פרק מ

מבוא

הפרק פותח בנבואת הנחמה **"נחמו נחמו עמי",** המבשרת על תום העונש וריצויו, **על סיום תקופת גלות בבל** ועל השיבה לארץ ישראל ולירושלים. נבואה זו היא הראשונה מ"**שבע דנחמתא"** - שבע הפטרות הנחמה שתיקנו חכמים לקרוא לאחר שלושת השבועות של "ימי בין המצרים". **בנבואת הנחמה הזאת יש מענה למיואשים - שאבדה להם התקווה מהגאולה.** הנבואה הפכה במשך הדורות לסמל האמונה והציפייה לנחמת ישראל, ואף העניקה לשבת בה היא נקראת את שמה - ׳שבת נחמו".

הקדמה לנבואות הנחמה של ישעיהו בפרק מ'

ישעיהו ניבא את נבואותיו בימי עוזיהו, יותם, אחז וחזקיהו בסוף המאה השמינית ותחילת המאה השביעית לפני הספירה. בימיו התרחשה גלות עשרת השבטים **לאשור** ( 722-). בימיו סנחריב מלך **אשור** החריב את כל ערי יהודה חוץ מירושלים (701-), וישעיהו מנבא שה' יביא מפלה לסנחריב ושהוא לא יצליח לכבוש את ירושלים. ואכן נבואת ישעיהו התגשמה, מלאך ה' היכה את הצבא האשורי, סנחריב נסוג לארצו, וירושלים ניצלה.

 והנה בישעיהו **פרק מ**', ישעיהו עובר לנבא על אירועים שעומדים להתרחש בעתיד הרחוק, **כ-140 שנה ויותר לאחריו**, כאשר האימפריה שתשלוט במרחב הים התיכון תהיה **בבל**. בפרק מ' ישעיהו מנבא נבואות נחמה על השיבהמגלות בבל וזאת בטרם ארעה גלות זו**.** כלומר בתקופת הזמן הזאת של כ-140 שנה, עומדים להתרחש אירועים משמעותיים, ביניהם: בבל תהפוך לאימפריה במרחב הים התיכון במקום **אשור**; בבל תכבוש את ממלכת יהודה ותחריב את בית המקדש; **בבל** תגלה את עם ישראל לבבל; **פרס** תכבוש את ממלכת בבל ותהפוך לאימפריה השלטת, ולאחר 70 שנות גלות בעקבות הצהרת כורש מלך פרס תחל "שיבת ציון".

**138**

**שנה**

**המועד שבו נאמרה נבואת ישעיהו בפרק מ**

|  |  |  |
| --- | --- | --- |
| **תאריך** | **האימפריה** | **האירוע** |
| **722-** | **אשור** | **גלות 10 השבטים** |
| **701-** | **אשור** | **מסע סנחריב** |
| **605-** | **בבל** | **בבל כובשת את אשור והופכת לאימפריה האזורית - קרב כרכמיש**  |
| **586-** | **בבל** | **חורבן בית המקדש וגלות בבל** |
| **539-** | **פרס** | **פרס כובשת את בבל והופכת לאימפריה האזורית** |
| **538-** | **פרס** | **הצהרת כורש - תחילת ימי שיבת ציון** |
| **519-** | **פרס** | **חנוכת בית המקדש הראשון****המועד שבו החלה להתגשם נבואת ישעיהו של פרק מ** |

למרות שהנבואה **בפרק מ'** עוסקת באירועים שהתרחשו רק כעבור כ-140 שנה ויותר, היא בכל זאת **המשך ישיר** למה שנאמר **בפרק לט**, ונבאר את הקשר:

הקשר בין ישעיהו פרק לט לפרק מ

בישעיהו פרקים לו-לט מסופר פחות או יותר אותם דברים שנאמרו בספר מלכים ב פרקים יז-כ, אודות סנחריב ומפלתו ומחלת חזקיהו ורפואתו. זאת ועוד, בישעיהו **פרק לט** מסופר, כמעט מילה במילה, אותו מעשה שמסופר במלכים ב פרק כ: שמשלחת מאת בְּרֹאדַךְ בַּלְאֲדָן בֶּן בַּלְאֲדָן **מֶלֶךְ בָּבֶל** הגיעה לבקר את חזקיהו שהבריא ממחלתו. המשלחת זכתה ליחס פתוח ומלא אמון. חזקיהו הראה להם את כל אוצרות ממלכתו "לֹא הָיָה דָבָר אֲשֶׁר לֹא הֶרְאָם חִזְקִיָּהוּ בְּבֵיתוֹ וּבְכָל מֶמְשַׁלְתּוֹ" (פס' ב). מורדך בלאדן **מלך בבל** נמנה עם המלכים שלא השלימו עם השלטון האזורי של מלכי אשור והרבה למרוד בהם, ומסתבר שמורדך וחזקיהו ניסו להקים ברית ביניהם, כדי להילחם ביחד בסנחריב מלך אשור (ע"פ דעת מקרא). **היחס המחבק לבבל זוכה לביקורת קשה מצד ישעיהו, שמספר לו שהקשר הזה בעתיד הרחוק ייגמר רע -בגלות קשה: "הִנֵּה יָמִים בָּאִים וְנִשָּׂא כׇּל אֲשֶׁר בְּבֵיתֶךָ וַאֲשֶׁר אָצְרוּ אֲבֹתֶיךָ עַד הַיּוֹם הַזֶּה בָּבֶל לֹא יִוָּתֵר דָּבָר אָמַר ה'"** (פס' ו)**.** כהמשך ישיר לנבואת הפורענות שסופרה **בפרק לט**, נאמרת נבואה הנחמה של ישעיהו **בפרק מ**, וכך מבאר את הקשר ביניהם עמוס חכם:

עמוס חכם, דעת מקרא מבוא, עמ' 10

לאחר שקיבל חזקיהו בכבוד וברצון את שליחי מרודך בלאדן מלך בבל, ניבא לו ישעיהו על גלות בבל העתידה (ישעיהו פרק לט). ומימלא משמע מכאן שקיומן המלא של נבואות הפורענות לאויבי ישראל ושל נבואות הנחמה לישראל נדחה לימי הגאולה מבבל...**ומשום כך (מיד) לאחר הנבואה על גלות בבל (בפרק לט), סודרו הנחמות המכוונות מעיקרן לגאולה מבבל.**

1. למד היטב את **"הקדמה לנבואות הנחמה של ישעיהו בפרק מ"**, וענה על השאלות:

א. מה התוכן העיקרי של נבואת ישעיהו בפרק מ', ומתי היא נאמרה? (ציין שנה ואירוע)

ב. מתי ובעקבות איזה אירעו משמעותי, החלה להתגשם הנבואה של ישעיהו שנאמרה בפרק מ?

ג. כמה שנים חלפו בין המועד שבו נאמרה הנבואה לבין המועד שבו היא החלה להתגשם? ואילו אירועים מרכזיים התרחשו בין שני המועדים הללו?

ד. לפי ההסבר של עמוס חכם, מדוע ישעיהו בפרק מ' אומר נבואה על אירועים שהתרחשו כעבור 138 שנה ויותר?

מבנה פרק מ

|  |  |  |
| --- | --- | --- |
| חלק א | א-יא | ארבעה קולות של נחמה |
| חלק ב | יב-כו | גדולת ה' לעומת אפסות כוחם של הפסלים ושל בני האדם |
| חלק ג | כז-לא | דברי עידוד לעם המיואש מהאפשרות לגאולה |

תלמידי 3 יח"ל נדרשים ללמוד רק את חלק א, תלמידי 5 יח"ל נדרשים ללמוד את שלושת החלקים

שאלות מכוונות למידה

א. מהי האמירה המושמעת בכל אחד מן הקולות בפסוקים א-יא?

ב. כיצד קשורות ארבעת האמירות זו לזו?

🞅 ג. מהם הרעיונות החוזרים בכל אחד משלושת החלקים? מהן המילים החוזרות?

🞅 ד. כיצד קשורים שלושת החלקים עניינית זה לזה?

|  |
| --- |
| חלק א: ארבעה קולות של נחמהפסוקים א-יא |

|  |  |
| --- | --- |
| **הקול הראשון** | (א) נַחֲמוּ נַחֲמוּ עַמִּי יֹאמַר אֱלֹהֵיכֶם: (ב) דַּבְּרוּ עַל־לֵב יְרוּשָׁלִַם וְקִרְאוּ אֵלֶיהָ כִּי מָלְאָה צְבָאָהּ כִּי נִרְצָה עֲוֺנָהּ  כִּי לָקְחָה מִיַּד ה' כִּפְלַיִם בְּכָל־חַטֹּאתֶיהָ: **ס** |
| **הקול השני** | (ג) קוֹל קוֹרֵא בַּמִּדְבָּר פַּנּוּ דֶּרֶךְ ה' יַשְּׁרוּ בָּעֲרָבָה מְסִלָּה לֵאלֹהֵינוּ: (ד) כָּל־גֶּיא יִנָּשֵׂא וְכָל־הַר וְגִבְעָה יִשְׁפָּלוּ וְהָיָה הֶעָקֹב לְמִישׁוֹר וְהָרֲכָסִים לְבִקְעָה: (ה) וְנִגְלָה כְּבוֹד ה' וְרָאוּ כָל־בָּשָׂר יַחְדָּו כִּי פִּי ה' דִּבֵּר: **פ** |
| **הקול השלישי** | (ו) קוֹל אֹמֵר קְרָא וְאָמַר מָה אֶקְרָא כָּל־הַבָּשָׂר חָצִיר וְכָל־חַסְדּוֹ כְּצִיץ הַשָּׂדֶה: (ז) יָבֵשׁ חָצִיר נָבֵל־צִיץ כִּי רוּחַ ה' נָשְׁבָה בּוֹ אָכֵן חָצִיר הָעָם: (ח) יָבֵשׁ חָצִיר נָבֵל צִיץ וּדְבַר־אֱלֹהֵינוּ יָקוּם לְעוֹלָם: **ס**  |
| **הקול הרביעי** | (ט) עַל הַר־גָּבֹהַּ עֲלִי־לָךְ מְבַשֶּׂרֶת צִיּוֹן הָרִימִי בַכֹּחַ קוֹלֵךְ מְבַשֶּׂרֶת יְרוּשָׁלִָם  הָרִימִי אַל־תִּירָאִי אִמְרִי לְעָרֵי יְהוּדָה הִנֵּה אֱלֹהֵיכֶם: (י) הִנֵּה אֲדנָי ה' בְּחָזָק יָבוֹא וּזְרֹעוֹ מֹשְׁלָה לוֹ הִנֵּה שְׂכָרוֹ אִתּוֹ וּפְעֻלָּתוֹ לְפָנָיו: (יא) כְּרֹעֶה עֶדְרוֹ יִרְעֶה בִּזְרֹעוֹ יְקַבֵּץ טְלָאִים וּבְחֵיקוֹ יִשָּׂא עָלוֹת יְנַהֵל: **ס** |

קול ראשון

ישעיהו מ

(א) נַחֲמוּ נַחֲמוּ עַמִּי יֹאמַר אֱלֹהֵיכֶם:

(ב) דַּבְּרוּ עַל־לֵב יְרוּשָׁלִַם וְקִרְאוּ אֵלֶיהָ, כִּי מָלְאָה צְבָאָהּ, כִּי נִרְצָה עֲוֺנָהּ, כִּי לָקְחָה מִיַּד ה' כִּפְלַיִם בְּכָל־חַטֹּאתֶיהָ: ס

1. עיין בפסוקים א-ב וענה:

א. בפסוקים א-ב נשמע קול ה' ובו קריאה המְצַוָּה את עם ישראל. מה מְצַוֶּה ה' בפסוקים אלו?

ב. לפי פסוק ב', מה שתי הסיבות לציווי?

קול שני

ישעיהו מ

(ג) קוֹל קוֹרֵא בַּמִּדְבָּר פַּנּוּ דֶּרֶךְ ה' יַשְּׁרוּ בָּעֲרָבָה מְסִלָּה לֵאלֹהֵינוּ:

(ד) כָּל־גֶּיא יִנָּשֵׂא וְכָל־הַר וְגִבְעָה יִשְׁפָּלוּ וְהָיָה הֶעָקֹב לְמִישׁוֹר וְהָרֲכָסִים לְבִקְעָה:

(ה) וְנִגְלָה כְּבוֹד ה' וְרָאוּ כָל־בָּשָׂר יַחְדָּו כִּי פִּי ה' דִּבֵּר: **פ**

מצודת דוד ישעיהו מ, ג

קול קורא - כאלו קול מכריז ואומר פנו במדבר דרך ה', להשיב בו בני הגולה:

ישרו בערבה מסילה - עשו בערבה (במדבר) דרך ישר לאלהינו, כי הוא ילך לפניהם:

1. עיין בפסוקים ג-ה ובדברי מצודת דוד, וענה:

א. לפי פסוקים ג-ד, מה מְצַוֶּה הקול השני?

ב. בפסוקים ג-ד מופיעים ארבעה ביטוים שאומרים אותו רעיון.

מה הם ארבעת הביטויים, ומהו הרעיון המשותף לכולם?

ג. לפי פסוק ה, לכשהתבצעו הדברים שנאמרו בפסוקים ג-ד, מה תהיה התוצאה?

1. התיאור כאן, העוסק בגאולה מגלות בבל (בעתיד) מזכיר את הגאולה ממצרים (בעבר).

צטט מתוך הפרק את הפסוקים המקבילים בין שתי הגאולות, והסבר בלשונך את נקודת הדמיון ביניהם.

|  |  |  |
| --- | --- | --- |
| **הגאולה מגלות מצרים** | **הגאולה מגלות בבל** | **נקודת הדמיון בלשונך** |
| "בַּחֹדֶשׁ הַשְּׁלִישִׁי לְצֵאת בְּנֵי יִשְׂרָאֵל מֵאֶרֶץ מִצְרָיִם בַּיּוֹם הַזֶּה בָּאוּ מִדְבַּר סִינָי". (שמות יט, א) |  |  |
| "וְיָדְעוּ מִצְרַיִם כִּי אֲנִי ה' בִּנְטֹתִי אֶת יָדִי עַל מִצְרָיִם וְהוֹצֵאתִי אֶת בְּנֵי יִשְׂרָאֵל מִתּוֹכָם". (שמות ז, ה) "וּמַרְאֵה כְּבוֹד ה' כְּאֵשׁ אֹכֶלֶת בְּרֹאשׁ הָהָר לְעֵינֵי בְּנֵי יִשְׂרָאֵל" (שמות כז, יז) |  |  |
| "וַיֹּאמֶר לְאַבְרָם יָדֹעַ תֵּדַע כִּי גֵר יִהְיֶה זַרְעֲךָ בְּאֶרֶץ לֹא לָהֶם וַעֲבָדוּם וְעִנּוּ אֹתָם אַרְבַּע מֵאוֹת שָׁנָה. וְגַם אֶת הַגּוֹי אֲשֶׁר יַעֲבֹדוּ דָּן אָנֹכִי וְאַחֲרֵי כֵן יֵצְאוּ בִּרְכֻשׁ גָּדוֹל". (בראשית טו, יד) | "הִנֵּה אֲדֹנָי ה' בְּחָזָק יָבוֹא וּזְרֹעוֹ מֹשְׁלָה לוֹ הִנֵּה שְׂכָרוֹ אִתּוֹ וּפְעֻלָּתוֹ לְפָנָיו" (י) |  |

1. השוואת הגאולה העתידה לגאולת מצרים מופיעה בנבואות נוספות.

מדוע נבואות רבות משוות בין הגאולה העתידה לבין גאולת מצרים? בתשובתך פרט מהן המאפיינים העיקרים של גאולת מצרים.

קול שלישי

תלמידי 3 יח"ל נדרשים להכיר את אחד הפרשנים. תלמידי 5 יח"ל נדרשים להכיר את שני הפירושים.

|  |
| --- |
| **ישעיהו מ**(ו) קוֹל אֹמֵר: קְרָא, וְאָמַר: מָה אֶקְרָא?  כָּל־הַבָּשָׂר - חָצִיר, וְכָל־חַסְדּוֹ - כְּצִיץ הַשָּׂדֶה:  ["חציר" - עשב שימיו קצרים, "ציץ השדה" - פירחי השדה שפורחים לשעה קלה](ז) יָבֵשׁ חָצִיר נָבֵל־צִיץ כִּי רוּחַ ה' נָשְׁבָה בּוֹ, אָכֵן חָצִיר הָעָם: [אכן בני האדם הללו דומים לחציר](ח) יָבֵשׁ חָצִיר נָבֵל צִיץ, וּדְבַר אֱלֹהֵינוּ יָקוּם לְעוֹלָם:  |
| **רש"י**(ו) קוֹל - מאת הקב"ה אומר אלי קְרָא: וְאָמַר - רוחי אליו מה אקרא והקול משיבו: זאת קרא - "כָּל־הַבָּשָׂר חָצִיר" כל **המגביהים** (האנשים המורמים מעם) תהפך גדולתם ותהיה כחציר. דבר אחר: "כָּל־הַבָּשָׂר חָצִיר" **סוף אדם למות, לפיכך אם אמר (הבטיח) לעשות חסד,** הרי הוא כציץ השדה אשר ימולל ויבש ואין לסמוך עליה שאין בידו לקיים שמא ימות, שכש"יָבֵשׁ חָצִיר, נָבֵל־צִיץ", כשמת האדם בטלה הבטחתו; **אבל "דְבַר אֱלֹהֵינוּ יָקוּם לְעוֹלָם " כי הוא חי וקיים ובידו לקיים לפיכך** "עַל הַר־גָּבֹהַּ עֲלִי" וּבַשְּׂרִי "מְבַשֶּׂרֶת צִיּוֹן" (להלן פס' ט) כי מפי החי לעולם (הקב"ה), היא הבטחת הבשורה. | **מצודת דוד** (ו) קוֹל אֹמֵר קְרָא - קול נבואה אומר להנביא קרא והכרז ברבים. ואמר - כאלו הנביא שואל מה אקרא? וקול הנבואה משיבו קרא לאמר: "כָּל־הַבָּשָׂר חָצִיר" רוצה לומר **כל העמים** שיבואו עם גוג על ירושלים למלחמה יבולו ויכמשו כחציר. וְכָל־חַסְדּוֹ - רוצה לומר ואף אם מי מהם עשה חסד מה, לא יחשב למאומה ויהיה כציץ השדה הכמוש מהר כי מאד הרעו לישראל והכריע הכף. (ח) יָבֵשׁ חָצִיר - העם הזה (אויבי ישראל) יתייבש כחציר, ויכמוש כציץ, וכולם יאבדו, **ודבר ה' שהבטיח על ידי הנביאים יתקיים לעולם, ולא יוכלו לבטל דבריו.** |

1. עיין בפסוקים ו-ח, ובדברי רש"י ומצודת דוד, וענה:

א. הסבר את הפתיחה של הקול השלישי: "קוֹל אֹמֵר קְרָא, וְאָמַר מָה אֶקְרָא, כָּל־הַבָּשָׂר..." (אין מחלוקת בין הפירושים)

ב. הסבר את הדימויים בפסוקים ו-ח (יש מחלוקת בין שני הפירושים).

ג. לפי שני הפירושים, מה הקשר בין הדברים שמשמיע "הקול השליישי" לבין בשורת הגאולה הכתבוה בנבואה זו?

קול רביעי

ישעיהו מ

(ט) עַל הַר־גָּבֹהַּ עֲלִי־לָךְ - מְבַשֶּׂרֶת צִיּוֹן; הָרִימִי בַכֹּחַ קוֹלֵךְ - מְבַשֶּׂרֶת יְרוּשָׁלִָם

 הָרִימִי אַל־תִּירָאִי אִמְרִי לְעָרֵי יְהוּדָה הִנֵּה אֱלֹהֵיכֶם:

(י) הִנֵּה אֲדנָי ה' בְּחָזָק יָבוֹא, וּזְרֹעוֹ מֹשְׁלָה לוֹ, הִנֵּה שְׂכָרוֹ אִתּוֹ וּפְעֻלָּתוֹ לְפָנָיו:

 [זרועו מנצחת ומקנה לו שלטון, והנה הוא מגיע עם שלל רב בעקבות ניצחונותיו על אויביו.]

(יא) כְּרֹעֶה עֶדְרוֹ יִרְעֶה, בִּזְרֹעוֹ יְקַבֵּץ טְלָאִים וּבְחֵיקוֹ יִשָּׂא, עָלוֹת יְנַהֵל: ס

 [הוא ינהל ויסייע לטלאים העוללים - הקטנים]

* דעת מקרא

נקטה הנבואה לשון משל למלך בשר ודם, השב אל ארצו בראש צבאו, לאחר שניצח במלחמותיו, והוא שולח לפניו מבשרות לבשר ולהודיע לבני עירו שהוא הולך ובא, והיו שולחים נשים לבשר ... שהיו שרות את תהילת המנצח. והייתה המבשרת עולה על הר גבוה כדי שתראה ויגיע קולה למרחוק.

1. עיין בפסוקים ט-יא, וענה: (היעזר בדעת מקרא)

א. למי נאמרת הבשורה בפסקים ט-יא, ומהי הבשורה?

ב. לפי פסוקים י-יא, באילו **שתי צורות שונות** יתגלה ה' בזמן הגאולה?

סיכום ל"ארבעת הקולות"

1. ארבע הקולות בנבואה מבשרים את בוא הגאולה באופן הדרגתי, הסבר את ההדרגה.

|  |
| --- |
| 🞅 חלק ב: גדולת ה' לעומת אפסות כוחם של הפסלים ושל בני האדםפסוקים יב-כו |

**הקדמה:** בחלק זה של הנבואה ישעיהו מתאר את גדולתו ועוצמתו של ה' לעומת אפסות כוחם של האלילים ושל בני האדם. טיעון זה משמש את ישעיהו בכדי **לעודד את העם המיואש** שחושב שאין להם דרך להיחלץ מגורלם השפל. והטיעון הוא, היות ויכולותיו של ה' היא בלתי מוגבלת ולכן הוא יכול לשנות גם את מצבו העגום של עם ישראל.

חלק ב של הנבואה נחלק אף הוא לשלושה:

(א) גדולת ה' - תיאור גדולתו ע"י שאלות רטוריות (יב-יז)

(ב) גדולת ה' - לעומת אפסותם של הפסלים (יח-כ)

(ג) גדולת ה' - המתבטאת בכך שהוא שולט על העולם ועל בני האדם (כא-כו)

א. גדול ה' - תיאור גדולתו ע"י שאלות רטוריות

1. עיין בפסוקים הבאים, וענה של השאלות שבטבלה.

|  |  |
| --- | --- |
| (יב) מִי־מָדַד **בְּשָׁעֳלוֹ** מַיִם? וְשָׁמַיִם **בַּזֶּרֶת** תִּכֵּן?  וְכָל **בַּשָּׁלִשׁ** עֲפַר הָאָרֶץ?  וְשָׁקַל **בַּפֶּלֶס** הָרִים וּגְבָעוֹת **בְּמֹאזְנָיִם**? | א. באר את השאלות הנביא בפסוק יב? ומה הן מלמדות על ה'?**(שים לב: "שָׁעֳלוֹ", " זֶּרֶת", "שָּׁלִשׁ", " פֶּלֶס" ו"מֹאזְנָיִם - "הם כלי מדידה)**  |
| (יג) מִי־תִכֵּן אֶת־רוּחַ ה', וְאִישׁ עֲצָתוֹ יוֹדִיעֶנּוּ?(יד) אֶת־מִי **נוֹעָץ** וַיְבִינֵהוּ  וַיְלַמְּדֵהוּ בְּאֹרַח **מִשְׁפָּט**, וַיְלַמְּדֵהוּ **דַעַת**, וְדֶרֶךְ **תְּבוּנוֹת** יוֹדִיעֶנּוּ? | ב. באר את שאלות הנביא בפסוק יב? ומה הן מלמדות על ה'? |
| (טו) הֵן גּוֹיִם **כְּמַר מִדְּלִי**,  **וּכְשַׁחַק מֹאזְנַיִם** נֶחְשָׁבוּ,  הֵן **אִיִּים** כַּדַּק יִטּוֹל: (טז) **וּלְבָנוֹן** אֵין דֵּי בָּעֵר, **וְחַיָּתוֹ** אֵין דֵּי **עוֹלָה**: פ(יז) כׇּל הַגּוֹיִם **כְּאַיִן נֶגְדּוֹ**, מֵאֶפֶס וָתֹהוּ נֶחְשְׁבוּ לוֹ. | ג. הסבר את הדימויים והביטויים הנזכרים בפסוקים טו-טז? - בני האדם - **"הגויים"**, הם כמו טיפת מים קטנה - **"מר"** מול גדולתו של ה' - "דלי",- הם כמו אבק - **"שחק"**, שנשאר על כף ה**"מאזניים"** שאינו משפיע על המשקל.- עוצמתו של ה' כה גדולה שאת **"האיים"** בים הוא **"נוטל**" כאילו שהם אבק **"דק"**.- ואין די בכל עצי יער "**הלבנון והחיות"** שבו, בכדי לשרוף ולהקריב אותם כ**"עולה**" הראויה לה'.- כל בני האדם אינם נחשבים מול גדולת ה', יחסית לה' הם אפס ותוהו. |

1. מה המטרה של הנביא בהשמעת פסוקי הנבואה הללו?

ב. גדולת ה' - לעומת אפסותם של הפסלים

ישעיהו מ

(יח) וְאֶל מִי תְּדַמְּיוּן אֵל? וּמַה דְּמוּת תַּעַרְכוּ לוֹ?

 (יט) הַפֶּסֶל נָסַךְ חָרָשׁ, וְצֹרֵף בַּזָּהָב יְרַקְּעֶנּוּ, וּרְתֻקוֹת כֶּסֶף צוֹרֵף?!

 [את הפסל נוסך (יוצק ) החרש - אומן המתכת, והצורף מצפה את הפסל בזהב, ואז את הפסל קושרים בשרשראות של ברזל.]

 (כ) הַמְסֻכָּן תְּרוּמָה עֵץ לֹא יִרְקַב יִבְחָר?! חָרָשׁ חָכָם יְבַקֶּשׁ לוֹ, לְהָכִין פֶּסֶל לֹא יִמּוֹט?!

1. עיין בפסוקים יח-כ, וענה:

א. מה הנביא קובע בשאלותיו בפסוק יח?

ב. הסבר בלשונך את התיאורים בפסוקים יט-כ, אודות הדרך שבה מייצרים פסלים?

ג. כיצד התיאורים של הנביא בפסוקים יט-כ, על דרך שבה מייצרים פסלים, מסייעים לקביעה של הנביא בפס' יח?

ג. גדולת ה' - המתבטאת בכך שהוא שולט על העולם ועל בני האדם

**ישעיהו מ, כא**

הֲלוֹא תֵדְעוּ, הֲלוֹא תִשְׁמָעוּ, הֲלוֹא הֻגַּד מֵרֹאשׁ לָכֶם; הֲלוֹא הֲבִינוֹתֶם מוֹסְדוֹת הָאָרֶץ?

**רד"ק**

אמר כנגד עובדי הפסל איך תוכלו לטעות בזה ולעבוד הפסל וכי הוא אדון העולם, **"הֲלוֹא תֵדְעוּ"** - מדעתכם מי הוא אדון העולם, ואם לא תדעו זה מדעתכם, **"הֲלוֹא תִשְׁמָעוּ"** - ממה שקוראים בספרים, ואם לא זה וזה, **"הֲלוֹא הֻגַּד מֵרֹאשׁ לָכֶם"** - והיא הקבלה, לא שמעתם דרך קבלה שהיא מראש מימים קדמונים, כי באלה השלוש: ידע האדם ויבין מעצמו, או ילמד ממי שילמדהו, או ישמע מן המגידים דרך קבלה, וחזר ואמר **"הֲלוֹא הֲבִינוֹתֶם מוֹסְדוֹת הָאָרֶץ"**, כלומר אם יש לכם דעת להבין, תוכלו להבין ממוסדות הארץ (שה' הוא זה שייסד את הארץ)

...ומי שהוא משתדל בדעות להבין העולם בכלל ובפרט, יבין כי לעולם מנהיג ואליו ראוי לדרוש, לפיכך אמר הנביא כנגד עובדי הפסל, **"**הֲלוֹא הֲבִינוֹתֶם מוֹסְדוֹת הָאָרֶץ", כלומר אם יש בכם דעת להבין תוכלו להבין ממוסדי הארץ ומהשמים, כמו שאמר "הַנּוֹטֶה כַדֹּק שָׁמַיִם" (פס' כב) וכמו שאמר גם כן אחר זה מן הכוכבים ("מִי בָרָא אֵלֶּה הַמּוֹצִיא בְמִסְפָּר צְבָאָם" [פס' כו]), אמר הנביא מכל זה תוכלו להבין, כי בורא יש לעולם שמנהיגו ובראו בסדר מסודר לא נפל כך במקרה.

1. עיין בפסוקים כא-כב ובדברי הרד"ק וענה:

א. לפי פסוק כא והרד"ק, מה הם שלוש מקורות הידע שמהם לומד האדם להכיר את הקב"ה?

ב. לפי פסוק כא והרד"ק, מהי ההבנה (המסקנה) שאדם צריך להגיע אליה ממקורות מידע אלו?

גדולתו, כוחו ועוצמתו של ה' בעולם

1. בפסוקים כא-כו הנביא מביא דוגמאות שונות לגדולתו, כוחו ועוצמתו של הקב"ה, הסבר בלשונך את הדוגמאות לגדולתו של ה' בפסוקים כא-כו.

|  |  |
| --- | --- |
| **לשון הכתוב** | **הסבר בלשונך** |
| (כא) **הֲלוֹא תֵדְעוּ, הֲלוֹא תִשְׁמָעוּ, הֲלוֹא הֻגַּד מֵרֹאשׁ לָכֶם,**  **הֲלוֹא הֲבִינוֹתֶם מוֹסְדוֹת הָאָרֶץ?** |
| (כב) הַיֹּשֵׁב עַל־חוּג הָאָרֶץ וְיֹשְׁבֶיהָ כַּחֲגָבִים,  הַנּוֹטֶה כַדֹּק שָׁמַיִם וַיִּמְתָּחֵם כָּאֹהֶל לָשָׁבֶת: |  |
| (כג) הַנּוֹתֵן רוֹזְנִים לְאָיִן, שֹׁפְטֵי אֶרֶץ כַּתֹּהוּ עָשָׂה: (כד) אַף בַּל־נִטָּעוּ אַף בַּל־זֹרָעוּ, אַף בַּל־שֹׁרֵשׁ בָּאָרֶץ גִּזְעָם  וְגַם־נָשַׁף בָּהֶם וַיִּבָשׁוּ, וּסְעָרָה כַּקַּשׁ תִּשָּׂאֵם: ס |  |
| (כה) **וְאֶל־מִי תְדַמְּיוּנִי וְאֶשְׁוֶה?!** **יֹאמַר קָדוֹשׁ:**[את המשפט: "וְאֶל־מִי תְדַמְּיוּנִי וְאֶשְׁוֶה?!" אומר ה', שהוא קדוש נבדל ונשגב משאר כל הנמצאים.] |
| (כו) שְׂאוּ־מָרוֹם עֵינֵיכֶם וּרְאוּ מִי־בָרָא אֵלֶּה הַמּוֹצִיא בְמִסְפָּר צְבָאָם, לְכֻלָּם בְּשֵׁם יִקְרָא  מֵרֹב אוֹנִים וְאַמִּיץ כֹּחַ אִישׁ לֹא נֶעְדָּר: ס |  |

1. לשם מה ישעיהו הביא בפסוקים כא-כו דוגמאות לגדולתו, כוחו ועוצמתו של הקב"ה?

(ציין שני דברים, היעזר בפסוקים כא ו-כה)

|  |
| --- |
| 🞅 חלק ג: דברי עידוד לעם המיואש מהאפשרות לגאולהפסוקים כז-לא |

**הקדמה:** בחלק ג' של הנבואה (כז-לא) - ישעיהו מבאר לעם את **הקשר** בין חלק ב' לבין חלק א', כלומר מה הקשר בין גדולתו של ה' לבין הנבואה שהגאולה תתממש?

ישעיהו מ

טענת העם

(כז) לָמָּה תֹאמַר יַעֲקֹב וּתְדַבֵּר יִשְׂרָאֵל, נִסְתְּרָה דַרְכִּי מה' וּמֵאֱלֹהַי מִשְׁפָּטִי יַעֲבוֹר?

תשובת הנביא

(כח) הֲלוֹא יָדַעְתָּ, אִם לֹא שָׁמַעְתָּ?

 אֱלֹהֵי עוֹלָם ה', בּוֹרֵא קְצוֹת הָאָרֶץ, לֹא יִיעַף וְלֹא יִיגָע, אֵין חֵקֶר לִתְבוּנָתוֹ:

(כט) נֹתֵן לַיָּעֵף כֹּחַ, וּלְאֵין אוֹנִים עָצְמָה יַרְבֶּה:

(ל) וְיִעֲפוּ נְעָרִים וְיִגָעוּ וּבַחוּרִים כָּשׁוֹל יִכָּשֵׁלוּ:

(לא) **וְקוֹיֵ ה' יַחֲלִיפוּ כֹחַ,** יַעֲלוּ אֵבֶר כַּנְּשָׁרִים, יָרוּצוּ וְלֹא יִיגָעוּ, יֵלְכוּ וְלֹא יִיעָפוּ: פ

 הבוטחים בה' ינתן להם כוח חדש, יצמיחו כנפים כנשרים, יוכלו לרוץ ללא יגיעה, ללכת ללא עייפות.

1. עיין בפסוקים כז-כח, וענה:

א. לפי פסוק כז, הסבר **בלשונך** את הטענה של העם בגלות, ומה הביא אותם לומר טענה זו?

ב. לפי פסוק כח, מה ניתן ללמוד מתשובת הנביא כיצד העם מפרש את הסבל שלהם בגלות?

1. עיין בפסוקים כח-לא, וענה:

א. לפי פסוק כח, הסבר את תשובת הנביא לטענת העם.

ב. לפי פסוקים כט-ל, הסבר את דברי העידוד של הנביא.

ג. לפי ספוק לא, הסבר מה דורש הנביא מהעם בהיות בגלות ומה מובטח לו אם יקיים זאת - פסוק לא

הקשר בין חלק א' של הנבואה לבין חלק ב' של הנבואה

* בחלק א' של הנבואה (א-יא): ישעיהו מבשר לעם שהגאולה מאת ה' תתממש.
* בחלק ב' של הנבואה (יב-כו): ישעיהו מתאר לעם את גדולתו ועוצמתו של הקב"ה בעולם.
* בחלק ג' של הנבואה (כז-לא): ישעיהו מבאר לעם את הקשר בין חלק ב' לבין חלק א'.
1. לפי חלק ג', הסבר מה הקשר בין התיאור על גדולתו של ה' (חלק ב) לבין הבשורה שהגאולה תתממש (חלק א)?